Klein Eden: 'Ontvoerder' het al voorheen oortree | Netwerk24
Klein Eden: 'Ontvoerder' het al voorheen oortree
Deur Jana Marx 15 Mei 2018 10:49
Een van klein Eden Laird se vermeende ontvoerders word ook verbind met 'n ander misdaad in Germiston, het landdros Martin Kroukamp Dinsdag in die streekhof in Palm Ridge, Katlehong, naby Alberton gehoor. Dis onbekend wat dié saak behels.
Cleopatra Manjankhozi, die Laird's se huiswerker vir twee jaar, het in die hof verskyn weens die ontvoering van Eden Laird.
Twee vroue, Cleopatra Manjankhozi (die Laird-gesin se huiswerker van twee jaar) en Nonkanyiso Maduna, asook drie mans – Kholwone Nyathi, Admos Moyo en Nelisani Gabela – het Dinsdag vir die tweede maal op voorlopige aanklagte van ontvoering en afpersing verskyn, terwyl 'n nuwe datum vir hul borgtogaansoek vasgestel is.
Die vyf word daarvan beskuldig dat hulle die 13 maande oue Eden in Brackendowns, Alberton, ontvoer en toe sy ouers afgepers het om 'n losprys van R6 miljoen te betaal. Hy het vermis geraak nadat Manjankhozi met hom gaan stap het nie weer teruggekeer het nie.
Manjankhozi het haar gesig onder 'n grys kappietop probeer wegsteek, terwyl Maduna met 'n baba uit die selle gekom het en dié gestaan en wieg het.
Die staatsaanklaer het aan die landdros gesê sy wag steeds vir van die beskuldigdes se paspoorte. Vier uit die vyf, wat die huiswerker insluit, is Zimbabwiërs.
Moyo, die een beskuldigde, het ook nog nie regshulp bekom nie. Kroukamp het hom gemaan dat hy teen die volgende verskyning gereed moet wees, "want hy hou die ander op".
Hulle bly in aanhouding en verskyn weer op 23 Mei.
'n Taakspan van die polisie het klein Eden etlike dae ná sy ontvoering in 'n vuil buitekamer in Windmill Park, 'n township buite Boksburg, opgespoor. Hy is dieselfde dag met sy ouers, Stuart en Bronwyn, herenig.